Foștii mari fotbaliști ai României și-au făcut apariția în jurul orei 20.00 la Hotelul Radisson din București, pentru dineul premergător meciului de pe Arena Națională. În seara aceasta, de la 20.30, partida va începe cu imnul României, care va fi intonat de Monica Anghel.
Printre invitați s-au numărat și multe vedete din televiziune, precum prezentatoarele Corina Caragea și Ramona Păun de la Pro TV, dar și mulți artiști, precum Loredana Groza și Horia Brenciu. Cântăreața a fost cea care a făcut furori la eveniment.
Îmbrăcată într-o rochie roșie, foarte decoltată și transparentă în zona abdomenului, Loredana Groza a fost într-o formă de zile mari la dineul Generației de Aur. Nu a ratat nici ocazia de a se fotografia cu Gheorghe Hagi, care a apărut zâmbitor alături de artistă.
Și Dan Petrescu a făcut o poză cu Loredana, care apare încântată și alături de Jose Mourinho. Toate imaginile Loredana Groza le-a distribuit pe Facebook, unde a primit aprecierea fanilor. „Valorile fotbalului românesc alături de o îndrăgită valoare a muzicii românești! Ne mândrim cu voi oriunde în lume!!!”, a scris unul dintre urmăritorii ei.
VEZI GALERIA FOTOPOZA 1 / 12Altul a comentat: „Acești oameni sunt cu adevărat valorile României! Felicitări Generației de Aur”.
Loredana va avea un concert în deschiderea meciului de adio al Generației de Aur. În urmă cu o săptămână, la antrenamentul pentru meci, cântăreața a a participat și ea și chiar a schimbat câteva pase cu Gică Popescu.
Când a ajuns Belodedici pe stadion, ea a recunoscut de față cu toți că în adolescența sa „el a fost primul meu crush. Decupam pozele cu Belo din ziare. Colegele mele de liceu știu”.
Cine joacă la meciul de adio al Generației de Aur
Astăzi, Arena Națională va găzdui un meci-eveniment: partida de adio a Generației de Aur, cu Hagi, Popescu, Petrescu sau Ilie Dumitrescu pentru ultima dată împreună pe teren. S-au vândut peste 54.000 de bilete, scrie Gazeta Sporturilor.
A fost anunțat lotul Generației de Aur pentru meciul de adio al foștilor jucători care au realizat cea mai mare performanță din istoria echipei naționale a României, calificarea în sferturile World Cup 1994.
Portari vor fi Florin Prunea, Bogdan Stelea și Ștefan Preda. Fundași sunt Gheorghe Popescu, Iulian Filipescu, Miodrag Belodedici, Dan Petrescu, Tibor Selymes, Gheorghe Mihali, Corneliu Papură, Răzvan Prodan. Mijlocași Gheorghe Hagi, Dorinel Munteanu, Constantin Gâlcă, Basarab Panduru, Ioan Ovidiu Sabău, Ovidiu Stângă, Ionuț Lupescu. Alături sunt atacanții Ilie Dumitrescu, Florin Răducioiu, Marius Lăcătuș, Ion Vlădoiu, Viorel Moldovan, Adrian Ilie și Marian Ivan.
Din echipa adversă vor face parte Hristo Stoichkov, Goran Pandev, Giovanni Silva de Oliveira, Javier Saviola, Nuno Gomes, Rivaldo și mulți alții.
„Publicul merită un astfel de eveniment, să se bucure împreună cu noi la ultima apariţie împreună. Pe 18 mai trebuie să fie o bucurie a oamenilor şi sunt convins că va fi o sărbătoare aşa cum acest grup de jucători merită”, spunea Gheorghe Popescu.